Polisie lê beslag op byna R3 miljoen se verstrykte goedereArgieffoto Die Valke het beslag gelê op R2,9 miljoen se goedere wat reeds hul vervaldatum bereik het, by verskeie winkels in die Noord-Kaap. “ŉ Klopjag is Vrydag in Warrenton op vyf winkels gedoen,” het kapt. Philane Nkwalase, woordvoerder van die Valke, gesê. “Daar is beslag gelê op goedere ter waarde van R500 000 in vier van die vyf winkels wat besoek is. Dit was veral winkels wat nie enige dokumentasie kon wys vir nakoming nie.” Volgens Nkwalase het immigrasiebeamptes van die departement van binnelandse sake en inspekteurs van die omgewingsgesondheid by die handelsmisdaadeenheid van die Valke aangesluit vir die ondersoek. Die Valke het drie gebiede besoek waar goedere wat se vervaldatum reeds verstryk het, glo aan die onderskeie gemeenskappe verkoop word. “Dieselfde operasie is op 25 Januarie in Pampierstad uitgevoer met die gesondheidsinspekteur van Phokwane-munisipaliteit en immigrasiebeamptes. “Nege winkels is besoek en goedere ter waarde van meer as R1,2 miljoen is gekonfiskeer en aan die gesondheidsinspekteur oorhandig om daarvan ontslae te raak,” het Nkwalase bygevoeg. In Hartswater het die Valke op 27 Februarie op vier winkels toegeslaan en goedere ter waarde van R1,2 miljoen is gekonfiskeer en ook aan die gesondheidsinspekteur oorhandig. “Nie al die winkels in die omgewing is besoek nie, as gevolg van die gebrek aan gesondheidsinspekteurs,” het hy gesê. “Ons doen dus ŉ beroep op die publiek om bedag te wees wanneer hulle kruideniersware aankoop, veral vir babas. Die ondersoek duur voort in die provinsie om seker te maak dat ons gemeenskappe waarde vir geld kry. Geen klagtes is aanhangig gemaak teen die winkeleienaars nie, hangende die verslag van die inspekteurs van omgewingsgesondheid.”